ବାତିଲ ହେବ ଭାରତ-ଇଂଲଣ୍ଡ ୫ମ ଟେଷ୍ଟ ! ଏକାଧିକ ସଦସ୍ୟ କୋଭିଡ୍ ଆକ୍ରାନ୍ତ ହେବାପରେ ଆଶଙ୍କାରେ ଶେଷ ଟେଷ୍ଟ, ଏମିତି କହିଲେ BCCI ଅଧ୍ୟକ୍ଷ ସୌରଭ ଗାଙ୍ଗୁଲି - Prameya News7\nବାତିଲ ହେବ ଭାରତ-ଇଂଲଣ୍ଡ ୫ମ ଟେଷ୍ଟ ! ଏକାଧିକ ସଦସ୍ୟ କୋଭିଡ୍ ଆକ୍ରାନ୍ତ ହେବାପରେ ଆଶଙ୍କାରେ ଶେଷ ଟେଷ୍ଟ, ଏମିତି କହିଲେ BCCI ଅଧ୍ୟକ୍ଷ ସୌରଭ ଗାଙ୍ଗୁଲି\n9/09/2021 at 9:26 PM\nନୂଆଦିଲ୍ଲୀ ୦୯/୦୯ : ଭାରତ ଏବଂ ଇଂଲଣ୍ଡ ମଧ୍ୟରେ ଆସନ୍ତାକାଲି ଅର୍ଥାତ ଶୁକ୍ରବାର ଠାରୁ ହେବାକୁ ଥିବା ୫ମ ମ୍ୟାଚ୍ ଆଶା ଆଶଙ୍କାରେ ରହିଛି । ଭାରତୀୟ ଦଳର ଜଣେ ସହଯୋଗୀ ସଦସ୍ୟ କରୋନା ଆକ୍ରାନ୍ତ ଥିବା ଜଣାପଡିବା ପରେ ଶେଷ ଟେଷ୍ଟ ହେବ କି ନାହିଁ ତାହା ଏବେ ସସ୍ପେନ୍ସ ମଧ୍ୟରେ ରହିଛି । ପୂର୍ବରୁ ମଧ୍ୟ ଭାରତୀୟ ଦଳର ମୁଖ୍ୟ କୋଚ୍ ରବି ଶାସ୍ତ୍ରୀ ଏବଂ ୩ ଜଣ ସହଯୋଗୀ ସଦସ୍ୟ କରୋନା ଆକ୍ରାନ୍ତ ହୋଇଥିଲେ । ତେବେ ଆଜି ଟିମ ଇଣ୍ଡିଆର ଆସିଷ୍ଟାଣ୍ଟ ଫିଜିଓ କରୋନା ଆକ୍ରାନ୍ତ ଥିବା ଜଣାପଡିବା ପରେ ଚିନ୍ତା ବଢିଛି । ଖେଳାଳୀମାନେ ଆଜି ଅଭ୍ୟାସ ମଧ୍ୟ କରିନାହାନ୍ତି ।\nଏହାରି ମଧ୍ୟରେ ପଞ୍ଚମ ତଥା ଶେଷ ଟେଷ୍ଟ ମ୍ୟାଚ୍ ଖେଳାଯିବ କି ନାହିଁ ସେ ନେଇ ପ୍ରତିକ୍ରିୟା ରଖିଛନ୍ତି ସୌରଭ ଗାଙ୍ଗୁଲି । ସେ କହିଛନ୍ତି, 'ବର୍ତ୍ତମାନ ସମୟରେ ଆମେ ଏହା କହିପାରିବୁ ନାହିଁ କି ମ୍ୟାଚ୍ ଖେଳାଯିବ କି ନାହିଁ । ଆଶା କରାଯାଉଛି ମ୍ୟାଚ ହେବ । ମ୍ୟାଚ୍ ହେବ କି ନାହିଁ ତାହା ଆଉ କିଛି ଘଣ୍ଟା ମଧ୍ୟରେ ସ୍ପଷ୍ଟ ହୋଇଯିବ ।'\nସୂଚନାଯୋଗ୍ୟ, ଚତୁର୍ଥ ଟେଷ୍ଟ ଜାରି ରହିଥିବା ସମୟରେ ଭାରତୀୟ କ୍ରିକେଟ ଟିମର ମୁଖ୍ୟ କୋଚ୍ ରବି ଶାସ୍ତ୍ରୀଙ୍କ ସମେତ ଆଉ ୩ ଜଣ ସହଯୋଗୀ ସଦସ୍ୟ କରୋନାରେ ଆକ୍ରାନ୍ତ ହୋଇଥିବା ଜଣାପଡିଥିଲା । ଭାରତୀୟ କ୍ରିକେଟ ଟିମ ବର୍ତ୍ତମାନ ଇଂଲଣ୍ଡ ଗସ୍ତରେ ରହିଛି । ଇଂଲଣ୍ଡ ବିପକ୍ଷରେ ୫ ମ୍ୟାଚ୍ ବିଶିଷ୍ଟ ଟେଷ୍ଟ ସିରିଜରୁ ୪ଟି ମ୍ୟାଚ୍ ଖେଳାଯାଇସାରିଛି । ଭାରତ ୨-୧ରେ ଆଗୁଆ ରହିଥିବା ବେଳେ ଏବେ ୫ମ ମ୍ୟାଚ୍କୁ ନେଇ ଚିନ୍ତା ବଢିଛି । କାରଣ ଭାରତୀୟ ଦଳର ଆଉ ଜଣେ ସଦସ୍ୟ କରୋନା ଆକ୍ରାନ୍ତ ହୋଇଥିବା ଜଣାପଡିଛି । ପୂର୍ବରୁ ଦଳର ମୁଖ୍ୟ କୋଚ୍ ରବି ଶାସ୍ତ୍ରୀ ଏବଂ ୩ ଜଣ ସପୋର୍ଟ ଷ୍ଟାଫ୍ କରୋନାରେ ଆକ୍ରାନ୍ତ ହୋଇ ଆଇସୋଲେସନରେ ଥିବା ବେଳେ ବର୍ତ୍ତମାନ ଦଳର ଭାରତୀୟ ଦଳର ଫିଜିଓ କରୋନା ଆକ୍ରାନ୍ତ ହୋଇଥିବା ଜଣାପଡିଛି ।\nଭାରିତୀୟ ଦଳର ଫିଜିଓ ଯୋଗେଶ ପରମାର କରୋନା ସଂକ୍ରମିତ ହୋଇଥିବା ବେଳେ ୫ମ ମ୍ୟାଚ୍ ପାଇଁ ହେବାକୁ ଥିବା ଟ୍ରେନିଂ ବନ୍ଦ ରହିଛି । ଆସନ୍ତାକାଲି ଅର୍ଥାତ ଶୁକ୍ରବାର ଓଲ୍ଡ ଟ୍ରାଫୋର୍ଡରେ ଆରମ୍ଭ ହେବାକୁ ଯାଉଛି ୫ମ ଟେଷ୍ଟ । ଏହା ପୂର୍ବରୁ ଗୁରୁବାର ଟିମ ଇଣ୍ଡିଆର ଟ୍ରେନିଂ ସେସନ୍ ମଧ୍ୟ ରଦ୍ଦ କରିଦିଆଯାଇଛି । ଯୋଗେଶ ପରମାରଙ୍କ ପୂର୍ବରୁ ଦଳର ମୁଖ୍ୟ ଫିଜିଓ ନିତିନ୍ ପଟେଲ ମଧ୍ୟ କରୋନା ଆକ୍ରାନ୍ତ ହୋଇଥିବା ଜଣାପଡିଥିଲା । ତେଣୁ ଭାରତର ଉଭୟ ଫିଜିଓ କରୋନା ସଂକ୍ରମିତ ହୋଇସାରିଥିବାରୁ ଭାରତକୁ ଇଂଲଣ୍ଡ ଫିଜିଓଙ୍କ ସହାୟତା ନେବାକୁ ହେବ ।\nଟିମ ଇଣ୍ଡିଆର ଏକାଧିକ ସଦସ୍ୟ କରୋନା ସଂକ୍ରମିତ ହୋଇଥିବା ଜଣାପଡିବା ପରେ ଆଗାମୀ ସୂଚନା ଯାଏଁ ନିଜ ନିଜ ହୋଟେଲ ରୁମ୍ରେ ରହିବାକୁ କୁହାଯାଇଛି । ବୁଧବାର ସନ୍ଧ୍ୟାରେ କରାଯାଇଥିବା କରୋନା ଟେଷ୍ଟରେ ସହଯୋଗୀ ଫିଜିଓ ଯୋଗେଶ ପରମାର ସଂକ୍ରମିତ ହୋଇଥିବା ଜଣାପଡିଛି ।\nଯୋଗେଶ ପରମାରଙ୍କ ପୂର୍ବରୁ ମୁଖ୍ୟ କୋଚ୍ ରବି ଶାସ୍ତ୍ରୀ, ବୋଲିଂ କୋଚ୍ ଭରତ ଅରୁଣ, ମୁଖ୍ୟ ଫିଜିଓ ନିତିନ୍ ପଟେଲ ଏବଂ ଆର୍ ଶ୍ରୀଧର କରୋନା ସଂକ୍ରମିତ ହୋଇସାରିଛନ୍ତି । ଭାରତୀୟ ଦଳର ଏହି ସପୋର୍ଟ ଷ୍ଟାଫ୍ଙ୍କୁ ୧୦ ଦିନ ଯାଏଁ ଆଇସୋଲେସନରେ ରହିବାକୁ ହେବ । ଦି ଓଭାଲ ଟେଷ୍ଟ ବେଳେ ଏମାନେ କରୋନା ସଂକ୍ରମିତ ହୋଇଥିବା ଜଣାପଡିଥିଲା ।\nଟେଷ୍ଟ ସିରିଜ କଥା କହିବାକୁ ଗଲେ, ଭାରତୀୟ ଦଳ ୫ ମ୍ୟାଚ ବିଶିଷ୍ଟ ଟେଷ୍ଟ ସିରିଜରେ ୨-୧ରେ ଆଗୁଆ ରହିଛି । ପ୍ରଥମ ଟେଷ୍ଟ ବର୍ଷା ଯୋଗୁଁ ଡ୍ର ହୋଇଯାଇଥିଲା । ଦ୍ବିତୀୟ ଟେଷ୍ଟରେ ଭାରତ ରୋମାଞ୍ଚକର ବିଜୟ ହାସଲ କରିଥିବା ବେଳେ ତୃତୀୟ ଟେଷ୍ଟକୁ ଇଂଲଣ୍ଡ ନିଜ କବ୍ଜାକୁ ନେଇଥିଲା । ଚତୁର୍ଥ ଟେଷ୍ଟରେ ଭାରତ ଏହାର ବଦ୍ଲା ନେବା ସହିତ ଇଂଲଣ୍ଡକୁ ୧୫୭ରନରେ ଧୂଳି ଚଟାଇଥିଲା । ଶୁକ୍ରବାର ଓଲ୍ଡ ଟ୍ରାଫର୍ଡରେ ୫ମ ତଥା ଶେଷ ଟେଷ୍ଟ ମ୍ୟାଚ୍ ଖେଳାଯିବ ।
